Steen Gade (SF), 2005-05-17:
Jeg vil gerne sige tak for debatten og også for enigheden om en vedtagelse, som jeg mener kan føre os fremad og gøre, at næste gang, vi skal debattere det her, kan vi debattere det på et grundlag, hvor vi er meget mere konkrete, hvor vi har mange flere tanker om målsætninger og sammenkoblinger mellem konkrete miljøproblemer og konkrete bud på, hvordan vi skaber arbejdspladser.
Jeg vil sådan set også sige tak til hr. Per Clausen for Enhedslistens forslag til vedtagelse.
Det kunne jeg sagtens stemme for, jeg kunne sådan set også godt fremsætte det.
Derfor kunne hr. Per Clausen måske også godt, når det kommer til stykket, stemme for vores forslag til vedtagelse.
Det, vi har fremsat, er jo ikke verdens mest ambitiøse forslag, men det er det, vi kan nå i dag, og der er mulighed for, at vi får sat en dagsorden, hvor vi kan fortsætte diskussionen – og til hr. Per Clausen vil jeg sige – fortsætte presset for at få noget ud af det her.
Jeg vil gerne sige til erhvervsministeren, som havde nogle betragtninger om kortuddannede, hvor han henviste til, at det er andre ting, der skal til for at klare kortuddannede, nemlig opkvalificering og uddannelse, at selvfølgelig er det det.
Det er jo en banalitet, det ved alle.
Men det er jo altså rigtigt, og det vil jeg bede erhvervsministeren og måske også andre økonomiske ministre kigge på, at af de job, vi snakker om her, er der – hvis vi skal lave energibesparelser i den størrelsesorden, som jeg har nævnt her, 41 pct. i boligsektoren inden 2015 – flere til kortuddannede end i en lang række andre sektorer.
Det gælder også, hvis vi får en pæn del af de måske 100.000 arbejdspladser, der kan være i vindmølleindustrien i Europa inden 2025.
Vi skal ikke have dem alle sammen, men en pæn bid af dem.
Vindmølleindustriens egen forudsigelse er jo, at der er 1 million arbejdspladser i vindmølleindustrien i 2025, og der vil her være mulighed for job til kortuddannede, men det gælder selvfølgelig generelt i vores samfund, at alle skal opkvalificeres, også dem, vi i dag kalder kortuddannede.
Alle skal opkvalificeres.
Jeg mener måske, at der er en lidt for tilbagelænet holdning til de her diskussioner og til hele koblingen i de økonomiske ministerier, og jeg vil bede dem prøve at kigge lidt nærmere på det.
Så kunne erhvervsministeren tage sin stedfortræder i Folketinget, en dygtig erhvervsmand på Fyn, som er engageret i det her og er en af dem, der kan skabe nye arbejdspladser, i hånden og gå over i både sit eget ministerium og i Finansministeriet og prøve at snakke lidt med dem om det.
Jeg vil gerne sige til hr. Christian WedellNeergaard: De fire indsatsområder, som jeg er ked af at jeg ikke fik nævnt, men som ligger i Videnskabsministeriets rapport, er som nr. 1: opbygge fleksible energisystemer med øget vindkraft; nr. 2: energioptimering af bygninger; nr. 3: miljøvenligt jordbrug; nr. 4: design af grønne produkter og materialer, f.eks. den næste generations pumpe, som Grundfos har udviklet.
Det er de fire områder, der er identificeret.
Mit håb er, at man tager udgangspunkt i de områder.
Må jeg sige til hr. Jørn Dohrmann, som efterlyser dansk erhvervslivs styrkeområder, at der er det jo, at jeg i hvert fald mener, at Videnskabsministeriets rapport allerede har identificeret disse fire hovedområder, og der ligger en lang række grundrapporter, som der kan arbejdes videre på, og jeg håber, det er det, der kommer ud af det.
Om øststøtten
en enkelt betragtning: Jeg synes, at miljøministeren trods alt også skulle sige, at faktum er, at vi bruger meget færre midler på den slags ting i Danmark i dag, og at det faktisk har ført til, at vi har mistet arbejdspladser, og at vi kunne vinde nogle arbejdspladser, ved at vi målbevidst gav øststøtte til landene uden for EU og også tænkte syd for Middelhavet.
Min sidste bemærkning er en tak for miljøministerens sidste betragtninger.
En erfaring, jeg har gjort i de her par år, jeg ikke har siddet i Folketinget, hvor jeg faktisk har været ude at snakke miljø først og fremmest med erhvervsfolk, er, at det jo er interessant at se, hvordan der er et pres, som jeg ikke engang rigtig har kunnet mærke i det her Folketing i dag.
Der er jo et pres blandt unge, dynamiske erhvervsfolk og for den sags skyld også blandt gamle.
Grundfos’ tidligere direktør synes f.eks., at vi politikere ikke strenger os an, at vi laver for slappe regler, og at vi ikke laver en dynamisk nok kobling mellem løsningen af de store miljøproblemer, og hvordan vi får skabt beskæftigelse.
Det er det, der har inspireret mig, og jeg håber, at når vi kommer godt i gang, vil disse dynamiske erhvervsfolk også blive lidt gladere for os.
Hermed sluttede forhandlingen.